《次韵不浮和东坡端午游真如寺》
宋代·高斯得

君居秣陵时，日夜书旁午。
念我方投闲，远方同甘苦。
别来日月长，如发不可数。
弟兄两浮萍，功名一炊黍。
相逢饮佳节，小慰情凄楚。
东坡旧公案，君房妙言语。
乃翁满腹书，一字不堪煮。
晚岁膝上君，端能继华祖。
我已困屠龙，君应思画虎。
相期寸田耕，心亨无龃龉。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。